Viktor Orban acuză UE și NATO că pregătesc intrarea Europei în război / Liderul Ungariei e considerat calul troian al Rusiei
Temerile că Rusia va ataca un stat membru al NATO sunt nefondate, a afirmat vineri premierul ungar Viktor Orban, potrivit căruia războiul din Ucraina, ajuns în al treilea an, arată limitele capacităţilor ruse, relatează Reuters. În acelaşi timp, Orban apreciază că la Bruxelles şi la Washington se fac pregătiri pentru intrarea Europei în război, potrivit MTI şi EFE, transmite Agerpres.
Reamintim că Orban este considerat calul troian al Rusiei în UE și NATO. El preia deseori retorica Kremlinului.
Ungaria, stat membru al Uniunii Europene şi al NATO, a refuzat să furnizeze asistenţă militară Ucrainei de la lansarea invaziei ruse din februarie 2022, iar Budapesta caută de asemenea să nu se implice în planul NATO de asistenţă pe termen lung pentru Ucraina, calificat de ministrul de externe ungar drept „misiune nebunească”, menţionează Reuters.
Naţionalistul Orban, aflat la putere din 2010, şi-a axat campania pentru alegerile din iunie pentru Parlamentul European pe evitarea unei implicări mai profunde în conflict, afirmând că votul pentru PE ar putea determina evoluţia Europei spre război sau pace.
„Armata rusă poartă un război serios şi dificil cu ucrainenii”, a declarat Orban în interviul săptămânal pe postul public de radio. „Dacă ruşii ar fi fost destul de puternici să-i doboare pe ucraineni dintr-o singură rundă, ar fi făcut-o până acum”, a apreciat el.
În acelaşi timp, a mai remarcat premierul ungar, capacităţile militare ale NATO sunt de departe mai mari decât ale Ucrainei şi de aceea este improbabil ca Rusia sau orice altă ţară să lanseze un atac împotriva NATO.
„Nu consider logic ca Rusia, care nu poate nici să învingă Ucraina, să vină deodată şi să înghită întreaga lume occidentală”, a spus Orban. „Riscul să se întâmple asta este extrem de scăzut”, a adăugat el.
În schimb, premierul ungar consideră referirile la ameninţarea rusă ca fiind un preludiu la o implicare mai profundă a Occidentului în războiul din Ucraina, a mai notat Reuters.
Astfel, potrivit lui Orban, la Bruxelles se fac pregătiri pentru intrarea Europei în război, existând unele similitudini alarmante între ce se întâmplă acum şi pregătirile pentru primul şi cel de-al doilea război mondial, a consemnat agenţia de presă ungară MTI.
„Ceea ce se întâmplă astăzi la Bruxelles şi la Washington, sau momentan mai mult la Bruxelles decât la Washington, setează starea de spirit pentru un eventual conflict militar, ceea ce am putea descrie la fel de bine şi prin pregătirea intrării Europei în război”, a spus Viktor Orban în interviu de la Kossuth Radio.
Orban a amintit că preşedintele francez Emmanuel Macron a insistat că Rusiei nu i se poate permite să câştige războiul, care a început odată cu invazia de către Moscova a Ucrainei, în timp ce Polonia intenţionează să doboare, cu propriile sale arme, rachete ruseşti care atacă infrastructura civilă din Ucraina.
„Aceasta este o operaţiune de comunicare în pregătirea unei acţiuni de război”, a insistat Orban, citat de EFE.
El a atras atenţia totodată că sunt necesare o armată, pregătiri şi capacităţi de autoapărare puternice, explicând că simpla existenţă a unei armate „nu duce la război”, ci „slăbiciunea este cea mai comună cauză a războaielor”.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank